2.

Euroopa Parlamendi 24. aprilli 2007. aasta resolutsioon tähelepanekutega, mis on Euroopa Liidu 2005. eelarveaasta üldeelarve täitmisele heakskiidu andmist käsitleva otsuse lahutamatu osa, VII jagu - Regioonide Komitee (C6-0470/2006 - 2006/2076(DEC))

Euroopa Parlament,

- võttes arvesse Euroopa Liidu 2005. eelarveaasta üldeelarvet [1];

- võttes arvesse Euroopa ühenduste 2005. eelarveaasta lõplikke raamatupidamise aastaaruandeid - I köide (C6-0470/2006) [2];

- võttes arvesse kontrollikoja aastaaruannet 2005. eelarveaasta eelarve täitmise kohta ja kontrollikoja eriaruandeid koos auditeeritud institutsioonide vastustega [3];

- võttes arvesse vastavalt EÜ asutamislepingu artiklile 248 tehtud kontrollikoja avaldust, mis kinnitab raamatupidamiskontode usaldatavust ja nende aluseks olevate tehingute seaduslikkust ja korrektsust; [4]

- võttes arvesse EÜ asutamislepingu artikli 272 lõiget 10 ning artikleid 274, 275 ja 276;

- võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [5] eriti selle artikleid 50, 86, 145, 146 ja 147;

- võttes arvesse kodukorra artiklit 71 ja V lisa;

- võttes arvesse eelarvekontrollikomisjoni raportit (A6-0106/2007),

1. märgib, et 2005. aastal oli Regioonide Komitee kasutada kulukohustuste assigneeringuid 69570456,32 euro ulatuses, millest kasutati 96,65%;

2. märgib, et pärast tekkepõhise raamatupidamise kasutuselevõtmist 1. jaanuarist 2005 ilmneb Regioonide Komitee raamatupidamisaruannetest positiivne majandustulemus (4050062,65 eurot) ning varade ja kohustuste identsed summad (118221197,95 eurot);

3. märgib kontrollikoja märkust oma 2005. aastaaruande lõikes 10.18, et pärast kontrollikoja 2004. aasta kinnitava deklaratsiooni auditit ja kahte siseauditit nõudis Regioonide Komitee juhtkond teatavatelt kaalutud palgaülekannete saajatelt täiendavate tõendite esitamist ning lõpetati mitmed ülekanded, mida ei olnud regulaarselt sooritatud enne 2004. aasta maid ja/või mille kohta saajad ei esitanud piisavaid tõendeid; 2005. aastal ei nõudnud juhtkond kontrollikoja aruande kohaselt tagasi ühtki enammakstud summat, ehkki personalieeskirjade artiklis 85 sätestatakse, et "töötajale enammakstud summa nõutakse sisse, kui saaja oli teadlik, et maksmisel puudus seaduslik alus või kui enammaksmine oli nii ilmne, et ta ei saanud seda mitte teada"; märgib kontrollikoja aruandesse lisatud Regioonide Komitee vastust, et peasekretäri taotletud palgaülekannete siseaudit viidi lõpule 2006. aasta veebruaris ning et juhtkond jätkab nüüd enammakstud summade tagasinõudmist, mis puudutab piiratud arvu ametnikke;

4. märgib, et Regioonide Komitee siseaudiitor esitas oma 18. mai 2006. aasta aruandes eelarve täitmisele heakskiitu andvale asutusele 2005. aastal teostatud auditite kohta (vastavalt finantsmääruse artikli 86 lõikele 4) järgmised väited:

- kõnealuste palgaülekannete tegemisel lähtuti eeskirjadest, mida saab olenevalt keeleversioonist ja asjaomases liikmesriigis kohaldatavast õigusest mitmeti tõlgendada;

- seoses algatus- ja kontrollifunktsioonide lahkuviimisega ning institutsiooni suurusega seotud potentsiaalsete huvide konfliktidega avastati puudusi;

- leiti, et kontrollikeskkonda reguleerivad standardid ei ole nimetatud toimingute korrektsuse tagamiseks piisavalt hästi koostatud;

5. märgib, et seoses kaalutud palgaülekannetega avastatud puudused polnud sellised, et volitatud eelarvevahendite käsutaja pidanuks vajalikuks lisada oma Regioonide Komitee tegevusaruande juurde kuuluvale kinnitavale deklaratsioonile reservatsiooni või tähelepaneku;

6. märgib, et probleemist kuuldes palus Regioonide Komitee peasekretär kohe tollasel sisekontrolöril jätkata oma tööd kaalutud palgaülekannete alal;

7. märgib, et Regioonide Komitee peasekretär võttis kõnealusest küsimusest teadasaamisel kasutusele hiljuti muudetud personalieeskirjade asjaomaste reeglite kitsendava tõlgenduse ja andis korralduse kõigi enammakstud summade tagasinõudmiseks; märgib, et mõned ametnikest, kelle suhtes on rakendatud tagasimaksekohustust, vaidlustavad Regioonide Komitee peasekretäri tõlgenduse asjaomastest reeglitest ja on asja Euroopa Kohtusse andnud;

8. toetab peasekretäri kavatsust seada sisse haldusuurimine ja eeldab vajaduse korral distsiplinaarmenetluse algatamist, tuginedes Euroopa Pettustevastase Ameti raportile asjaomaste töötajate kohta; nõuab ranget kohtu alla andmist kõigil juhtudel, kui on võimalik tõestada kelmust;

9. märgib murelikult, et EPSO konkursside järel koostatud reservnimekirjadest ei ole õnnestunud täita kõiki vabu ametikohti; palub Regioonide Komiteel analüüsida kvalifitseeritud kandidaatide nappuse põhjuseid ning teavitada pädevat komisjoni;

10. märgib seoses oma 27. aprilli 2006. aasta üldeelarve täitmisele heakskiidu andmise resolutsiooni [6] lõikega 8 Belliard'i I ja II hoone renoveerimise kohta, et 2006. aasta jooksul andsid kaks väliskonsultantide firmat positiivse vastavussertifikaadi selle kohta, et ehitustööd on läbi viidud vastavalt spetsifikaadile; tõstab esile, et kontrollikoda avaldab peagi eriaruande ELi institutsioonide hoonetega seotud üldkulude kohta;

11. märgib, et Regioonide Komitee ning Euroopa Majandus- ja Sotsiaalkomitee halduskoostöö peaks tooma kasu mõlemale ning olema rahaliselt kasulik ELi maksumaksjatele; rõhutab, et kahe komitee uued halduskoostööstruktuurid peaksid tooma rahalist kasu; nõuab, et mõlemad komiteed leiaksid võimaluse juba alustatud halduskoostöö jätkamiseks; nõuab, et mõlemad komiteed leiaksid halduskoostöö jätkamiseks sobiva viisi;

12. tuletab meelde, et Regioonide Komitee ning Euroopa Majandus- ja Sotsiaalkomitee haldavad oma ühistalituste kaudu ühiselt teatavaid tegevusi (tõlkimine, trükkimine, ehitised, turvalisus, raamatukogu, hanked, toitlustamine, uksehoidjad, raviteenused, autod ja autojuhid, andmeturve, infotehnoloogia jne) ning et nende koostöölepingut pikendati hiljuti 6 kuu võrra (võimalusega pikendada seda veel 6 kuu võrra), kuni võetakse vastu otsus, kas kõnealune koostöö peaks tulevikus jätkuma;

13. esitab Regioonide Komiteele ja Euroopa Majandus- ja Sotsiaalkomiteele üleskutse, võttes arvesse ühistalituste aruannete ja Regioonide Komitee kahe väliseksperdi järelduste olulist lahknevust, analüüsida asjakohastele andmetele tuginedes ühiselt (vajaduse korral kontrollikoja abiga) koostööst tulenevaid täpseid kulusid, tulusid ja sääste ning esitada uurimistulemused 31. oktoobriks 2007 pädevale parlamendikomisjonile.

[1] ELT L 60, 8.3.2005.

[2] ELT C 264, 31.10.2006, lk 1.

[3] ELT C 263, 31.10.2006, lk 1.

[4] ELT C 263, 31.10.2006, lk 10.

[5] EÜT L 248, 16.9.2002, lk 1. Määrust on muudetud määrusega (EÜ, Euratom) nr 1995/2006 (ELT L 390, 30.12.2006, lk 1).

[6] ELT L 340, 6.12.2006, lk 44.

--------------------------------------------------